Document ID: 32006D0939

KOMISJONI OTSUS,
19. juuli 2006,
meetme kohta, mida Madalmaad kavatsevad ettevõtja KG Holding N.V. abistamiseks võtta
(teatavaks tehtud numbri K(2006) 2954 all)
(Ainult hollandikeelne tekst on autentne)
(EMPs kohaldatav tekst)
(2006/939/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,
võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
olles kutsunud huvitatud isikuid üles esitama oma märkusi (1) ja võttes neid märkusi arvesse
ning arvestades järgmist:
1. MENETLUS
(1)
26. jaanuari 2004. aasta kuupäevaga kirjas, mis registreeriti 11. veebruaril 2004, teatasid Madalmaade ametiasutused oma kavatsusest anda raskustes olevate äriühingute päästmiseks ja ümberkorraldamiseks antavat riigiabi käsitlevate ühenduse suuniste (2) (edaspidi “suunised”) kohaselt abi ettevõtjale KG Holding N.V. (“Kliq Holding”, edaspidi “KH”).
(2)
5. augusti 2005. aasta kuupäevaga kirjas teatas komisjon Madalmaadele oma otsusest algatada teatatud meetme suhtes menetlus vastavalt EÜ asutamislepingu artikli 88 lõikele 2.
(3)
Komisjoni otsus algatada menetlus avaldati Euroopa Liidu Teatajas (3). Komisjon kutsus huvitatud isikuid esitama kõnealuse meetme kohta märkusi.
(4)
7. septembri 2005. aasta kuupäevaga kirjas esitasid Madalmaad taotluse pikendada menetluse algatamist käsitleva komisjoni otsuse kohta märkuste esitamise tähtaega, milleks komisjon andis loa 15. septembri 2005. aasta kuupäevaga kirjas.
(5)
Madalmaad esitasid oma märkused ja täiendava teabe 29. septembri 2005. aasta kuupäevaga kirjas, mis registreeriti 30. septembril 2005, 13. jaanuari 2006. aasta kuupäevaga kirjas, mis registreeriti 18. jaanuaril 2006, ja 17. veebruari 2006. aasta kuupäevaga kirjas, mis registreeriti 23. veebruaril 2006.
(6)
Huvitatud isikutelt ei saanud komisjon ühtegi märkust.
2. ABI ÜKSIKASJALIK KIRJELDUS
2.1. Taust
(7)
KH loodi aastal 2002, kui Madalmaade tööhõive- ja sotsiaalministeeriumi talitused, kes tegelevad tööjõu tööturule tagasitoomisega, muudeti osaühinguks (4). 2003. aasta lõpuks oli KH märkimisväärselt vähendanud oma töötajate arvu, mille põhjuseks olid muu hulgas ebasoodsatest turutingimustest ja puudulikust juhtimisest tulenevad üha suurenevad kahjud.
(8)
2003. aasta novembris teatasid Madalmaad oma kavast anda suuniste alusel ettevõtjale päästmisabiks 45 miljoni euro suurune laen, mis võimaldaks ettevõtjal püsima jääda ja valmistada ette laiaulatuslik ümberkorralduskava. 2003. aasta detsembris andis komisjon loa anda KH-le päästmisabi (5) 6 kuu jooksul, kuni esitatakse üksikasjalik ümberkorralduskava, mida käesolevas otsuses hinnatakse.
2.2. Asjaomane ettevõtja
(9)
KG Holding N.V. (KH) on valdusettevõtja, kelle põhitegevusala on osutada tööjõu Madalmaade tööturule tagasitoomise teenuseid. Algselt haldas ligikaudu 3 000 töötajaga KHd Madalmaade valitsus, seejärel 1. jaanuaril 2002 see reorganiseeriti osaühinguks. 100 % osadest kuulub Madalmaade Kuningriigile. Praegu on KH-l ligikaudu 700 töötajat.
(10)
Tööjõu tööturule tagasitoomisega tegeleva, 1 450 töötajaga tütarettevõtja Kliq Reïntegratie (“Vana Kliq”, edaspidi “VK”) kõrval oli KH-l veel üks suurem 200 töötajaga tütarettevõtja Kliq Employability (edaspidi “KE”). Lisaks kuulus KH-le osalus kuue väga väikese tütarettevõtja aktsiakapitalis ja ühisettevõttes (edaspidi KE ja väga väikesed tütarettevõtjad ühiselt “VVT”), kus oli 4 kuni 20 töötajat. Tütarettevõtjate nimed olid Kliq Experts, Brug- en Instroomprojecten, Flexpay BV, Simnet BV, Kliq Match BV ja Kliq Business School.
(11)
Kahe suurema tütarettevõtja põhitegevus oli tööjõu tööturule tagasitoomise ja tööalase konkurentsivõime suurendamise teenuste osutamine. Neid teenuseid osutatakse inimestele, kellel on raske tööd leida, ja puudega inimestele, samuti ettevõtjatele, kellel on raskusi sobivate inimeste leidmisega mõne kindla töö jaoks.
2.3. Asjaomased turud
(12)
Peamine asjaomane turg on tööjõu tööturule tagasitoomise teenuste turg. Nii avaliku sektori kui ka eraettevõtjad kasutavad alltöövõtjatena ettevõtjaid, kes osutavad tööjõu tööturule tagasitoomise teenuseid. KH jaoks on kõige olulisem turg siiski avalik sektor. Kohalikud ametiasutused ja UWV (Uitvoering Werknemersverzekeringen, sotsiaalvaldkonna määruste rakendamise eest vastutav organisatsioon) kasutavad alltöövõtjatena selliseid ettevõtjaid nagu KG Holding N.V.. KH-l oli UWV lepingute turul 16 % turuosa; teised olulised ettevõtjad on Alexander Calder (12 % turuosa), Argonaut (10 %) ja Randstad (9 %). Teine oluline turg KH jaoks on omavalitsusüksuste lepingute turg, kus KH turuosa on ligikaudu 38 %. Sellel turul on olulised ettevõtjad ka Alexander Calder (25 % turuosa) ja TMP (25 %).
2.4. Ümberkorralduskava
(13)
Ümberkorralduskava kohaselt lõpetab KH oma suurima ja kahjumit tootva tütarettevõtja VK tegevuse, müüb või likvideerib kõik VVTsse kuuluvad ettevõtjad ja asutab uue sihtotstarbelise tütarettevõtja nimega Kliq B.V. (“Uus Kliq”, edaspidi “UK”), kes jätkab KH põhitegevust - tööjõu tööturule tagasitoomise teenuste osutamist (6). Ümberkorralduskava kohaselt on UK ülesanne taastada KH pikaajaline elujõulisus.
(14)
Ümberkorralduskava põhipunktid on järgmised:
-
Peamised meetmed:
-
UK keskendub KH põhitegevusele - tööjõu tööturule tagasitoomisele, KH müüb kõik oma tütarettevõtjad, välja arvatud suurim ja kahjumit tootev VK, mille tegevus lõpetatakse enne 2004. aasta lõppu;
-
äriühingu funktsionaalne ümberkujundamine (personali vähendamine, tegevuskohtade arvu vähendamine, äriühingu ülesehituse, lepingute sõlmimise ja täitmise ning finantstegevuse parandamine jne).
-
Eesmärgid:
-
UK pidi 2004. aastast alates olema kasumlik ja maksma oma kasumi KH-le,
-
KH pidi saama elujõuliseks alates 2005. aastast ja kasutama UK väljamakstud kasumit 41 miljoni euro suuruse riigilaenu tagasimaksmiseks aastaks 2016.
-
Ümberkorraldusabi:
-
KH suunab osa 45 miljoni euro suurusest riigi päästmislaenust UK-le (9,25 miljonit eurot) ja osa VK-le (35,75 miljonit eurot);
-
kogu KH-le antud 45 miljoni euro suurune päästmislaen ja sellelt maksmisele kuuluvad intressid, mille summa esialgse arvestuse kohaselt on umbes 1,2 miljonit eurot, muudetakse ümberkorraldusabiks laenu ümbervormistamisega omakapitaliks, millele musta stsenaariumi korral võivad lisanduda täiendavad riigi meetmed (ettenähtud meetmete ülevaade on esitatud komisjoni EÜ asutamislepingu artikli 88 lõike 2 kohaselt menetluse algatamist käsitleva otsuse I lisas).
(15)
Allpool esitatud skeemis antakse ülevaade KH ümberkorralduskavas ettenähtud struktuurist ja omandisuhetest.
3. ÜMBERKORRALDUSKAVA OLUKORD ENNE MENETLUSE ALGATAMIST
(16)
Suurte raskuste kestmise tõttu taotlesid KH ja VK maksete peatamist, milleks Rotterdami ja Utrechti kohus andsid loa 20. jaanuaril 2005. 7. veebruaril 2005 taotlesid KH ja VK võlausaldajad nimetatud kohtutelt maksete peatamise muutmist pankrotiks. 8. veebruaril 2005 kuulutasid eespool nimetatud Madalmaade kohtud välja KH ja VK pankroti.
(17)
UK kahjum ajavahemikus 2003. aasta lõpust kuni 2004. aasta lõpuni ulatus ligikaudu 12 miljoni euroni; asutamisel andis KH UK-le 5,75 miljoni euro suuruse omakapitali. Lisaks on UK tulevik väga ebakindel, sest ta ei suuda täita ümberkorralduskavas seatud eesmärke ja on silmitsi ebasoodsate turutingimustega, kuna turu suurus väheneb õigusaktide muutmise tõttu, mille tagajärjel kaotatakse omavalitsuste kohustus näha eelarves ette tööjõu tööturule tagasitoomisega seotud kulutused.
4. MENETLUSE ALGATAMISE ALUS
(18)
Oma otsuses algatada 2005. aasta augustis menetlus tegi komisjon järelduse, et ümberkorraldusabi, mida Madalmaad kavatsesid KH-le anda, muutes 45 miljoni euro suuruse päästmislaenu ja sellelt maksmisele kuuluvad intressid omakapitaliks, ei vastanud raskustes olevate äriühingute päästmiseks ja ümberkorraldamiseks antavat riigiabi käsitlevate ühenduse suuniste nõuetele. Samuti on komisjon avaldanud kahtlust selle kohta, kas abi ikka piiratakse miinimumiga, ja eriti selle kohta, kas abisaaja teeb omavahenditest olulise makse. Sellest tulenevalt on komisjon esitanud kahtluse, et kõnealust ümberkorraldusabi ei või käsitada artikli 87 lõike 3 punkti c kohaselt ühisturuga kokkusobivana.
5. MADALMAADE AMETIASUTUSTE MÄRKUSED
(19)
2005. aasta septembri kuupäevaga kirjas vastasid Madalmaad komisjoni otsusele algatada menetlus, andes lisateavet järgmistes küsimustes: i) KH ja VK pankrotimenetluse areng; ii) UK finants- ja tegevustulemused; iii) UK ja Madalmaade vahelise kohtumenetluse areng. Viimane punkt on seotud konkreetselt nõudega, mille UK esitas Madalmaade pädevale kohtule KH ja VK pankroti tagajärjel, taotledes, et kohus kohustaks riiki omakapitaliks ümber vormistama 9,25 miljoni euro suuruse päästmislaenu, mille KH suunas UK-le pärast seda, kui komisjon oli teinud otsuse päästmisabi andmist lubada. Sõltumata asjaolust, et suuniste kohaselt peab selline abi olema likviidne ja ajutine ning seda saab lugeda alaliseks alles pärast seda, kui komisjon on ümberkorraldusabi heaks kiitnud, teatasid Madalmaad komisjonile 2005. aasta suvel, et pädev Madalmaade kohus on teinud korralduse, mille kohaselt nad peavad eespool nimetatud laenu ümber vormistama omakapitaliks.
(20)
Seejärel teatasid Madalmaad komisjonile 2006. aasta jaanuaris UK 14. detsembril 2005 väljakuulutatud pankrotist ja sellest tulenevatest menetlustest. 2006. aasta veebruari kirjas andsid Madalmaad ajakohastatud teavet KH ja VK pankrotimenetluste kohta.
6. HINDAMINE
6.1. Abi olemasolu
(21)
EÜ asutamislepingu artikli 87 lõike 1 kohaselt “on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, ühisturuga kokkusobimatu niivõrd, kuivõrd see kahjustab liikmesriikidevahelist kaubandust.”
(22)
Ümberkorraldusabi antakse riigi poolt KH-le antud päästmislaenu ja sellelt maksmisele kuuluvate intresside ümbervormistamisega omakapitaliks, mistõttu rahastatakse seda selgelt riigi ressurssidest. KH-le antav päästmisabi ja selle muutmine ümberkorraldusabiks annab KH-le eelise, mida sellistes raskustes ja pankroti äärel olev ettevõtja ei oleks muidu finantsturul saanud.
(23)
Kuigi KH tegutseb üksnes Madalmaade turul, ei ole välistatud, et KH-le eelise andmine moonutab või ähvardab moonutada konkurentsi ja sellel on potentsiaalne mõju liikmesriikidevahelisele kaubandusele. Lisaks, nagu märkis Madalmaade valitsus, on Madalmaade turul väiksemaid rahvusvahelisi ettevõtjaid, näiteks TMP ja Creyff's (Belgia ettevõtja Solvus tütarettevõtja). Seetõttu näib, et kõnealune eelis soodustab ühte ettevõtjat tema konkurentide ees ning see võib moonutada konkurentsi ja mõjutada liikmesriikidevahelist kaubandust.
(24)
Sellest tulenevalt tuleb KH abistamiseks kavandatavat meedet lugeda riigiabiks EÜ asutamislepingu artikli 87 lõike 1 tähenduses ja seda tuleb ka vastavalt hinnata.
6.2. Abi kokkusobivus ühisturuga
(25)
Komisjon peab abi hindama sihtotstarbeliseks abiks. EÜ asutamislepingu artikli 87 lõigetes 2 ja 3 on ette nähtud erandid EÜ asutamislepingu artikli 87 lõikes 1 nimetatud kokkusobimatusest.
(26)
Kõnealune abimeede ei kuulu ilmselgelt EÜ asutamislepingu artikli 87 lõikes 2 nimetatud erandi kohaldamisalasse. Teatatud abimeede ei ole sotsiaalabi ja seda ei anta üksiktarbijatele, samuti ei korva see loodusõnnetuste ja erakorraliste sündmuste tekitatud kahju ega ole Saksamaa jagamisest kahjustatud Saksamaa Liitvabariigi teatud piirkondade majandusele antav abi.
(27)
Muud erandid on ette nähtud EÜ asutamislepingu artikli 87 lõike 3 punktides a-d. Et abi esmane eesmärk ei ole piirkonna toetamine, vaid raskustes oleva äriühingu ümberkorraldamine, näeb ainult artikli 87 lõike 3 punktis c sätestatud erand ette sellise riigiabi lubamise, mida antakse teatud majandussektorite arengu soodustamiseks, kui niisugune abi ei mõjuta ebasoovitavalt kaubandustingimusi määral, mis oleks vastuolus ühiste huvidega.
(28)
Päästmis- ja ümberkorraldusabi hindamiseks on komisjon välja andnud eespool nimetatud suunised. Madalmaad on taotlenud, et komisjon vaataks meetme läbi neid suuniseid arvesse võttes.
(29)
Suuniste jaotises 3.2 (punktid 28-63, eriti 30-47) on kirjeldatud tingimusi, mis peavad olema täidetud, et komisjon saaks anda loa ümberkorraldusabi andmiseks. Hinnang on esitatud järgnevates punktides.
6.2.1. Äriühingu abikõlblikkus
(30)
Suuniste punkti 30 kohaselt peab äriühingut saama lugeda raskustes olevaks vastavalt kõnealuste suuniste jaotise 2.1 (punktid 4-8) määratlusele. Suuniste punkti 6 kohaselt on tavapärased tunnused suurenev kahjum, vähenev käive, kasvav laoseis, ülevõimsus, kahanev rahakäive, kasvav võlg, suurenevad intressinõuded ning vähenev varade puhasväärtus või selle kadu.
(31)
Suuniste punkti 5 alapunktis a on määratletud, et äriühingut loetakse igal juhul raskustes olevaks, kui ta on kaotanud üle poole oma osa- või aktsiakapitalist ja üle veerandi sellest kapitalist viimase 12 kuu jooksul.
(32)
Teatise kohaselt kehtib see määratlus KH suhtes. 31. detsembri 2002. aasta seisuga auditeeritud raamatupidamisaruannete põhjal võib järeldada, et KH osakapital võrdus 1. jaanuaril 2002 ligikaudu 73 miljoni euroga. Aasta lõpus oli see üksnes 22 miljonit eurot, mis tähendab ligikaudu 70 % vähenemist. Lisaks vähenes kapital oluliselt edasi järgmise üheksa kuu jooksul, s.t 2003. aasta septembrini.
(33)
Madalmaade ametiasutused kavatseva anda KH-le ümberkorraldusabi. Ümberkorralduste lõpuleviimiseks suunab KG Holding N.V. selle abi oma omakorda kahele tütarettevõtjale, UK-le ja VK-le.
(34)
Komisjon leiab, et KH vastab suuniste punktides 4-8 määratletud raskustes oleva äriühingu mõistele, mistõttu ta vastab ümberkorraldusabi saamise tingimustele.
6.2.2. Elujõulisuse taastamine
(35)
Abi andmine sõltub ümberkorralduskava rakendamisest. Selliste meetmete nagu vaadeldava meetme puhul peab kava kinnitama komisjon. Suuniste punktides 31-34 nõutakse muu hulgas, et:
-
“ümberkorraldamiskava, mille kestus peab olema võimalikult lühike, peab mõistliku aja jooksul ning tulevaste tegevuseeldustega seotud realistlike oletuste alusel taastama äriühingu pikaajalise elujõulisuse. Ümberkorraldamisabi peab seetõttu olema seotud elujõulise ümberkorraldamiskavaga, mida asjaomane liikmesriik kohustub rakendama.”
-
“Kava peab pakkuma sellist pööret, mis võimaldaks äriühingul pärast ümberkorraldamise lõppemist kõik kulud ise kanda, kaasa arvatud amortisatsiooni- ja finantseerimiskulud. Ümberkorraldatud äriühingu eeldatav kapitalitasuvus peab olema küllaldane võimaldamaks tal turul omal jõul konkureerida.”
(36)
Kõigepealt tuleks meenutada, et teatatud ümberkorralduskava ei olnud täielik ja Madalmaade ametiasutused ei esitanud ajakohastatud likviiduskava. Ümberkorralduskavas ei esitatud komisjonile vajalikku teavet, et anda kavale suuniste alusel täielik hinnang. Komisjon pidi küsima andmeid KH likviidsuskulude ja ettevõtte erinevate arengukavade analüüside kohta. KH olukorra tõttu tundus, et Madalmaade ametiasutused ei olnud suutelised esitama nõutud teavet.
(37)
Komisjon on kohe juhtumi algusest saadik kahelnud, kas ümberkorralduskava suudab pakkuda nõutavat pööret, sest võrreldes oodatava kapitali tasuvusega ei olnud sisemine tasuvuslävi piisav, UK ei ole suutnud saavutada ümberkorralduskava eesmärke, märkimisväärseid struktuuriprobleeme, mis põhjustasid KH-le raskusi, ei ole suudetud lahendada ja Madalmaade ametiasutused ei ole nõuetekohaselt dokumenteerinud olulist makset, mille abisaajad on ümberkorraldamiseks omavahenditest teinud. Need olulised probleemid on takistanud ümberkorraldusabi andmise lubamist käsitlevate suuniste nõuete täitmist.
(38)
Nagu on nimetatud punktis 16, märgib komisjon, et 2005. aasta veebruaris kuulutati välja KH pankrot. KH ei suutnud pakkuda kavakohast pööret ja seepärast märgitakse ka, et tema pikaajalist elujõulisust ei ole enam võimalik taastada ei praeguse ega ka täiustatud ümberkorralduskava alusel. Nagu Madalamaad pärast ametliku uurimismenetluse algatamist märkisid, on isegi UK, mis ometi loodi selleks, et tuua KH tegevusse pööre, kuulutatud pankrotis olevaks, mis kinnitab UK märkimisväärseid raskusi, mida rõhutati ka menetluse algatamise otsuses, ja ümberkorralduskava ebatõhusust.
(39)
Kuna eespool nimetatud peamised tingimused, mis on seatud suuniste kohasele ümberkorraldusabi andmisele, ei ole täidetud, ei saa komisjon ümberkorralduskava heaks kiita, mistõttu ümberkorraldusabi andmiseks ei saa luba anda. Samal põhjusel ei saa teatatud meedet käsitada ühisturuga kokkusobivana EÜ asutamislepingu artikli 87 lõike 3 punkti c tähenduses.
(40)
Eespool öeldut silmas pidades leiab komisjon, et ei ole vaja üksikasjalikult kontrollida suuniste kohasele ümberkorraldusabi andmise lubamisele seatud täiendavaid tingimusi. Suuniste punktis 40 on nõutud, et abi suurus ja osatähtsus peavad piirduma vajaliku miinimumiga ja abisaaja peab omavahenditest tegema olulise makse.
6.2.3. Muud kaalutlused
(41)
Kooskõlas suuniste punktis 24 ettenähtud nõudega anti KH-le päästmisabi algselt kuni kuueks kuuks. Samuti märgitakse, et kuue kuu jooksul alates KH-le päästmisabi andmise lubamisest esitasid Madalmaade ametiasutused KH ümberkorralduskava.
(42)
Madalmaade ametiasutuste esitatud ümberkorralduskava kohaselt suunas KH päästmislaenust 35,75 miljonit eurot VK-le ja 9,25 miljonit eurot UK-le.
6.2.3.1. UK-le suunatud 9,25 miljoni euro suuruse päästmisabi ümbervormistamine omakapitaliks
(43)
Madalmaad teatasid komisjonile, et pädev Madalmaade kohus on teinud korralduse, mille kohaselt nad peavad eespool nimetatud laenu ümber vormistama omakapitaliks.
(44)
Eespool nimetatud kaalutlustel meenutab komisjon Madalmaade ametiasutustele, et vastavalt põhimõttele, mille kohaselt EÜ õigus on liikmesriigi õiguse suhtes ülimuslik, rikub eespool nimetatud kohtuotsus raskustes olevatele äriühingutele antavat päästmis- ja ümberkorraldusabi käsitlevaid ühenduse suuniseid ja seega ka EÜ asutamislepingus sätestatud riigiabi eeskirju. Päästmisabi ümberkorraldamise eesmärgil omakapitaliks ümbervormistamine muudab laenu ebaseaduslikuks ümberkorraldusabiks, sest teatatud ümberkorraldusabi ei vasta kõnealustes suunistes sätestatud tingimustele.
(45)
Sellest tulenevalt tuleks eespool nimetatud kohtuotsust käsitada õigustühisena ja samaväärsena UK-le ebaseadusliku ja ühisturuga kokkusobimatu ümberkorraldusabi andmisega. Et ümberkorraldusabi andmiseks ei ole võimalik luba anda, on päästmisabi ümbervormistamine omakapitaliks ühisturuga kokkusobimatu.
(46)
Vastavalt nõukogu 22. märtsi 1999. aasta määruse (EÜ) nr 659/1999 (millega kehtestatakse üksikasjalikud eeskirjad EÜ asutamislepingu artikli 93 kohaldamiseks) (7) artiklile 14 peab komisjon ebaseadusliku abi suhtes tehtud negatiivse otsuse korral nõudma, et asjaomane liikmesriik võtaks kõik vajalikud meetmed abisaajalt abi tagasisaamiseks. Abisummade tagastamist ei nõuta, kui see on vastuolus ühenduse õiguse üldpõhimõtetega. Kõnealusel juhul selliseid põhimõtteid rakendada ei saa, mistõttu abi, mis anti 9,25 miljoni euro suuruse päästmislaenu ümbervormistamisega omakapitaliks, tuleb täies mahus tagasi nõuda.
6.2.3.2. OK-le suunatud 35,75 miljoni euro suurune päästmislaen
(47)
Teatatud ümberkorralduskava kohaselt suunas KH oma pikaajalise elujõulisuse taastamiseks riigi antud 45 miljoni euro suurusest päästmislaenu kogusummast 35,75 miljonit eurot VK-le, et see saaks oma tegevuse lõpetada. Erinevalt UK-le suunatud 9,25 miljoni euro suurusest päästmislaenust ei vormistatud kõnealust laenu ümber omakapitaliks. Seepärast saab meedet endiselt käsitada päästmisabina.
(48)
Suuniste punkti 23 alapunkti d kohaselt peab liikmesriik edastama komisjonile hiljemalt kuus kuud pärast päästmisabi meetme lubamist ümberkorralduskava või likvideerimiskava või tõendi laenu täieliku tagasimaksmise kohta.
(49)
Vaatlusalusel juhul kuulutati asjaomaste ettevõtjate suhtes välja pankrot varsti pärast ümberkorralduskava esitamist. Seepärast ei olnud komisjonil võimalik kavale luba anda.
(50)
Siiski olid Madalmaade ametiasutused komisjonile teatanud, et ametlikud pankroti- ja likvideerimismenetlused on algatatud. See on kooskõlas suuniste punkti 23 alapunktiga d, mille kohaselt võib laenu täieliku tagasimaksmise või ümberkorralduskava esitamise asemel esitada likvideerimiskava. Komisjon annab likvideerimiskavale loa, kui täidetud on järgmised tingimused:
-
Madalmaad esitavad pankrotivõlausaldajana haldurile 35,75 miljoni euro suuruse nõude KH ja/või VK vastu
-
Madalmaad tagavad, et ettevõtja likvideerimise tulemusel lõpeb konkurentsi moonutamine. Selleks tuleb asjaomaste ettevõtjate tegevus lõpetada ja nende varad võimalikult kiiresti turutingimustel maha müüa.
6.2.3.3. KH äriühinguks muutmisest tulenevad vanad laenud
(51)
Hoolimata asjaolust, et KH-le riigi poolt antud vanad laenud ei kuulu ümberkorraldusabi paketti ja käesoleva menetluse reguleerimisalasse (8), soovib komisjon esitada järgmise avalduse, mis aitaks vältida käesoleva juhtumi puhul edasisi vastuolusid EÜ riigiabi eeskirjade ja pädevate kohtute poolse liikmesriigi õiguse kohaldamise vahel, nagu juhtus punktides 43-46 kirjeldatud meetme puhul. Selline avaldus tehakse konkreetselt seoses Madalmaade kohtus algatatud menetlusega, mida kirjeldatakse punktides 32-55.
(52)
Teatatud ümberkorralduskava kohaselt pidi KH aastaks 2016 täielikult tagasi maksma vanad laenud kogusummas 41 miljonit eurot, sealhulgas tingimusliku 17 miljoni euro suuruse jooksevkonto arvelduslaenu (edaspidi “arvelduslaen”), mille riik andis 2002. aastal turutingimustel KH äriühinguks muutmise tõttu ja mis jäävad väljapoole ümberkorraldusabi paketi reguleerimisala.
(53)
2006. aasta veebruari kirjas teatasid Madalmaad komisjonile, et seoses KH ja VK pankrotimenetlustega on haldurid taotlenud, et pädevad riiklikud kohtud annaksid riigile korralduse maksta täielikult tagasi arvelduslaen, mille riik külmutas 2005. aasta veebruaris tulenevalt maksete peatamisest seoses KH ja VK pankrotiga.
(54)
Komisjon märgib, et eespool nimetatud küsimus kuulub pädeva riikliku kohtu jurisdiktsiooni alla. Niisiis peab pädev riiklik kohus otsustama, kas riigi otsus, mida eespool nimetati, oli kooskõlas arvelduslaenu andmise lõpetamist käsitleva lepingus ettenähtud tingimustega.
(55)
Kui riigi otsus oli lepingu tingimustega kooskõlas, peab pädev kohus riigi otsust toetama ja haldurite nõude rahuldamata jätma. Kui kohus peaks otsustama, et hoolimata asjaolust, et riik pidas kinni oma lepingulistest õigustest ja kohustustest, peab ta siiski kõnealuste pankrotimenetluste raames halduritele tagasi maksma arvelduslaenu kogusumma, oleks selline otsus samaväärne uue riigiabi andmisega KH pankrotivõlausaldajatele, mis ei ole ühisturuga kokkusobiv.
7. JÄRELDUSED
(56)
Eespool nimetatut arvesse võttes on komisjon jõudnud järeldusele, et vaadeldav meede on riigiabi EÜ asutamislepingu artikli 87 lõike 1 tähenduses. Madalmaade ametiasutuste esitatud teave, sealhulgas ametliku uurimise ajal antud teave, on kinnitanud, et ümberkorraldusabi, mida Madalmaad kavatsevad KH-le anda, muutes 45 miljoni euro suuruse päästmislaenu ja sellelt maksmisele kuuluvad intressid omakapitaliks, ei vasta raskustes olevate äriühingute päästmiseks ja ümberkorraldamiseks antavat riigiabi käsitlevate ühenduse suuniste nõuetele ning seetõttu ka EÜ asutamislepingu artikli 87 lõike 3 punktile c.
(57)
Kuna abi on UK-le antud 9,25 miljoni euro suuruse päästmislaenu ümbervormistamisega omakapitaliks juba antud, tuleb see tagasi nõuda,
ON VÕTNUD VASTU KÄESOLEVA OTSUSE:
Artikkel 1
Ettevõtjale KG Holding N.V. (KH) ümberkorraldusabi vormis antud riigiabi meede ei vasta raskustes olevate äriühingute päästmiseks ja ümberkorraldamiseks antavat riigiabi käsitlevate ühenduse suuniste nõuetele.
Artikkel 2
1. Päästmislaenu 9,25 miljoni euro suuruse osa, mille ettevõtja KG Holding N.V. (KH) suunas tütarettevõtjale Kliq B.V. (UK), ümbervormistamine omakapitaliks on ebaseaduslik abimeede, mis ei ole ühisturuga kokkusobiv. Madalmaad võtavad kõik vajalikud meetmed, et nõuda ettevõtjalt KG Holding N.V. (KH) ja tema tütarettevõtjalt Kliq B.V. (UK) tagasi kõnealune 9,25 miljonit eurot ja sellelt maksmisele kuuluvad intressid.
2. Abi tuleb tagasi maksta viivitamata kooskõlas riigi õiguse kohaste menetlustega, tingimusel et need võimaldavad käesoleva otsuse vahetut ja tõhusat rakendamist.
3. Tagasinõutavalt summalt arvestatakse intresse alates kuupäevast, kui abi esimest korda abisaajate käsutusse anti, kuni summa tegeliku tagasimaksmiseni. Intressimäära rakendatakse liitintressina alates ühisturuga kokkusobimatu abi esmakordsest andmisest kuni tagasimaksmise kuupäevani.
4. Lõike 3 kohaselt sissenõutavad intressid arvutatakse kooskõlas komisjoni määruse (EÜ) nr 794/2004 artiklites 9 ja 11 ettenähtud meetoditega (9).
Artikkel 3
Madalmaad esitavad pankrotivõlausaldajana haldurile 35,75 miljoni euro suuruse nõude KH ja/või VK vastu. Samuti peavad Madalmaad tagama, et ettevõtja likvideerimise tulemusel lõpeb konkurentsi moonutamine. Selleks tuleb asjaomase ettevõtja tegevus lõpetada ja tema varad võimalikult kiiresti turutingimustel maha müüa.
Artikkel 4
Madalmaad teatavad komisjonile kahe kuu jooksul alates käesoleva otsuse teatavakstegemisest otsuse täitmiseks kavandatavatest ja juba võetud meetmetest.
Artikkel 5
Käesolev otsus on adresseeritud Madalmaadele.
Brüssel, 19. juuli 2006.

Labels: 4
19
5
9
18